
Tisztelt Képviselő-testület!

Martfű Város Önkormányzatát a 2017. évi I. félévi pénzügyi helyzetéről tájékoztatjuk, mely jogszabályban nem előírt, de a végrehajtás időarányos követését szükségesnek tartottuk bemutatni.

A tájékoztató összeállításának alapját a Martfű Város Önkormányzata Képviselő-testületének 1/2017.(II.24.) önkormányzati rendelete az önkormányzat 2017. évi költségvetésének megállapításáról, az önállóan működő és önállóan működő és gazdálkodó intézményeink és az Önkormányzat első félévi könyvelési anyaga, valamint az ezekből készített önkormányzati összesítő képezi.

A tájékoztató fő feladata az előirányzatok időarányos teljesítésének bemutatása, valamint a költségvetési rendeletben megjelenő előirányzatok és a költségvetési egyenleg bemutatása. 

E szempontokat figyelembe véve készítettük el a mellékelt táblázatokat és a rövid szöveges értékelésünket. A 2017. évi költségvetési tervhez viszonyítva mutatjuk be a Képviselő-testületnek a feladatok teljesülését mind bevételi, mind kiadási oldalon.

A 1/2017.(II.24.) önkormányzati rendelettel jóváhagyott 2017. évi költségvetésünk bevételi és kiadási fő összege 1.392.339 e Ft-ban került meghatározásra.

Az első félév során egyéb állami feladatok, az előző évi maradvány eredeti költségvetésben be nem tervezett része, valamint saját hatáskörű módosítások kerültek lebontásra, melyek az éves előirányzatunkat összességében 1.596.020 e Ft-ra módosították. 

Költségvetésünk első félévi teljesítése: 
1.308.037 e Ft bevétellel
   490 759 e Ft kiadással zárult.

A bevételi oldal tartalmazza az évközi módosításban pénzforgalom nélkül elszámolt megtakarításokat, az előző évi maradványt, amelynek összege 597 954 e Ft. E bevétel nélkül a tényleges ez évi bevételünk 710 083 e Ft

Bevételek alakulása
A bevételi előirányzatok teljesítését jogcímenkénti részletezésben az 1. számú mellékletben mutatjuk be.
Működési célú támogatások ÁHT-on belül: Magyarország 2017. évi központi költségvetése tartalmazza az Önkormányzatok részére meghatározott összegeket, a leutalt állami támogatást és átvett pénzeket időarányosan teljesítették 71, 44%
A magasabb teljesítés oka, a Terület és Település Fejlesztési Program TOP pályázat végrehajtására utaltak 48.349 e Ft előleget, ez a feladat októberben kap előirányzatot. A közfoglalkoztatás támogatásnak finanszírozására megállapodás alapján az első előirányzat módosításakor bemutatott 58.078 e forintot biztosított a Munkaerőpiaci Alap.
Ha e két tényező torzító hatását nem vesszük figyelembe itt is közel 50%-os a teljesítés.
Felhalmozási célú támogatás ÁHT-on belülről:
Terület és Település Fejlesztési Program TOP pályázat által biztosított összeget tartalmazza a Martfű Városi Művelődési Központ és Könyvtár felújítására (105.520 e Ft). Az ASP rendszer bevezetésére 7.000 e Ft összeget utaltak számlánkra.
Közhatalmi bevételek –helyi adókból- származó bevételeink első félévi teljesítése 338.630 e Ft volt. Ez az első félévi előirányzat arányában 54,93%-os teljesítésnek felel meg. 
A második félév várható adóbevétele 220.000 e Ft. A helyi adókból év végére mintegy 50.000 e Ft bevétel kiesés várható, melynek oka az iparűzési adó 2016. decemberi feltöltésének túlfizetése (60mFt). Az építményadó bevételeihez 58.388 e Ft pénzforgalom nélküli összeget kellett könyvelni, ezt a beszámolóban a költségvetés elfogadásakor már részletesen leírtuk. A 96 milliós építményadó önbevallás következménye, ez a magasabb teljesítés oka (65,74%). 2017. szeptember hónapban megszűnik az építményadó önkormányzati kötelezettsége a vállalkozás felé, amely 8.8 millió forintos részösszeg befizetését eredményezi. 
A hátralékok csökkentésére felszólítások, inkasszók kerültek benyújtásra, melyek jelentősen csökkentették a hátralék állomány összegét. A többi adónem összege közel időarányosan teljesült.
Átengedett központi adók: gépjárműadó bevételeink a tervezett szint közelében alakultak 55,38%. 2013. évtől a beszedett gépjárműadó 40%-a marad Önkormányzatunknál.
Egyéb közhatalmi bevételek: környezetvédelmi bírságból történő bevételünk - melyet a helyi gazdálkodó szervek fizettek be - nem keletkezett, mely részben annak köszönhető, hogy ezen szervezetek teljes mértékben eleget tesznek a környezetvédelmi előírásoknak. A tervezés folyamán e bevételi forrással már csak igen kis mértékben számoltunk. 
A Környezetvédelmi Alap felhasználását a 11. sz. melléklet tartalmazza.
Működési bevételek: A bevételek időarányosan túlteljesültek 57,51%. A szolgáltatások ellenértéke 60,95%. A Művelődési Központ színház rendezvény bevételei félévkor 60,85%-ra teljesültek, a mozi bevétele a tervektől elmaradt 37,92%. 
Egyéb működési bevételek között a Rákócziújfalu kerékpárút építés perköltségének kamata szerepel, 4.960 e Ft összegben. Ezzel tartozásuk megszűnt Önkormányzatunk felé.
A térítési díjakból többletbevétel keletkezett, teljesítése 57,82%. A Gyermekjóléti és Szociális Szolgáltató Központ nagy gondot fordít a hátralékok megszüntetésére, ebből adódik az időarányos többletbevétel. 
A kamatbevétel nem teljesült a jegybanki alapkamat folyamatos csökkenése eredményeként, kamatbevételt lekötött bevételekből nem tudunk elérni. 
Az intézményi saját bevételek szervezetenkénti részletezését a 2. számú táblázat szemlélteti.
Felhalmozási bevételek: 
A bérlakások értékesítésének részleteiből tudtunk kis összegű bevételt elérni.
Működési célú átvett pénzeszközök:
Eső félévében a Nonprofit Kft. kölcsön visszafizetése 5.500 e Ft, a LEADER kölcsön megtérülése 1.760 e Ft összegben, valamint jogtalanul igénybevett segélyek visszafizetése 518 e Ft összegben szerepel ezen a soron.
Felhalmozási célú átvett pénzeszközök:
Az első lakáshoz jutók támogatása, a munkáltatói támogatás, és az energetikai támogatásból, visszafizetett összegeket szerepeltetjük a bevételek között.
A 2. számú melléklet intézményenkénti bontásban mutatja be az Önkormányzat bevételeit.
Finanszírozási bevételek: 597 954 e Ft maradvány szerepel, egy része eredeti költségvetésben tervezve. Az előző évi megtakarítás jelentősen növeli az önkormányzat bevételét. 
Hitel: Önkormányzatunk nem rendelkezik hitelállománnyal.
Az éves költségvetés első féléves bevételeinek időarányos teljesítése összesen: 81,96%, de ez a teljesítés a bevételi oldalon tartalmazza az előző évi maradványt, és a pályázatokra utalt előlegeket. Az előző évi maradvány, a Művelődési Központ felújítási támogatásra adott pénzeszköz, a foglalkoztatási paktum előlege, valamint az ASP bevezetésre kapott összeg nélkül, 54,33% az első félévi bevétel teljesítése.
Kiadások alakulása
Az Önkormányzat a 2017. évi költségvetésének megfelelően biztosította az intézmények gazdálkodását. A feladatok pénzügyi szempontból teljesültek, időarányos eltolódás a felhalmozási kiadások között tapasztalható, de itt a felhalmozás elvégzése nem a naptári időtartamhoz kötött, hanem a feladatok ütemezéséhez. A kiadások jelentős része a II. félévben várható. 
A kiadások teljesítése félévkor 30,75%, Martfű Város Önkormányzata kiadása 2017. I. félévben összesen 490.759 e Ft. A működési kiadások 40,67%-ban, a felhalmozási kiadások 10,52%-ban teljesültek. Ha a tartalékok nélkül nézzük a féléves teljesítéseket, a kiadási oldal akkor is megfelel az időarányos teljesítésnek 35,89%. A kiadásokat a 3. sz. táblázat mutatja be, az intézményenkénti működési kiadásokat a 4. sz. tábla tartalmazza.
Működési kiadások
Személyi juttatások az önkormányzat legnagyobb kiadása. A jó tervezésnek a fegyelmezett gazdálkodásnak köszönhetően időarányosan megfelelő a kiadások szintje, mely 47,77%.
A félévig teljesített kiadásban (190.635 e Ft) a közfoglalkoztatottak részére kifizetett illetmény is szerepel 38.284 e Ft.
Munkáltatót terhelő járulékok követik a bérmozgásokat, teljesítése 48,81 %. 
A közfoglalkoztatottak járulék kiadása az önkormányzat összesen kiadásából (41.167 e Ft) 4.211 e Ft. A közfoglalkoztatottak után a szociális hozzájárulási adót fele összegben kell megfizetni, ezért tapasztalható a bérhez képest arányeltolódás.
Dologi kiadások a tervezett szint alatt realizálódtak 47,37%. A kiadásokra már a tervezéskor és a költségvetés végrehajtásakor nagy figyelmet fordítanak intézményeink. Az energia költségeket általányszerűen fizetjük (a téli hónapokban magasabb). A nyári hónapokban az étkezés nyersanyag költsége csökken, csak szünidei étkeztetést szolgáltatunk a gyermekeknek. Az intézményeket egyesével vizsgálva is látható, hogy minden intézmény takarékosan gazdálkodik, az időarányos előirányzatokon belül.
Ellátottak pénzbeli juttatása jelentősen átalakult, önkormányzati forrásból finanszírozzuk ezt a feladatot. A lakosság az első hónapok után „elfogadta” az új támogatási, segélyezési rendszert, és szinte csak a ténylegesen rászorultak jelentkeznek támogatásért. 
Az iskolakezdés és a fűtési szezon kezdésekor nagyobb igény jelentkezik, ez is torzítja az időarányos kifizetéseket. Teljesítése 27,77%.
Egyéb működési célú támogatások, a sportegyesületek szerződés szerint megkapták időarányos támogatásukat. A József Attila Általános Iskola DSE úszásoktatás első részletének igénylésére az iskolai tanévnek megfelelően szeptember hónapban kerül sor, ezért még nem történt kifizetés részükre. A civilszervezetek részére az első félévben a támogatásokat 100%-ban folyósítottuk. 
A történelmi egyházak, a Polgárőr Egyesület, a Máltati Szeretet Szolgálat, a Tiszaföldvári Önk.-i Tűzoltó Parancsnokság megkapta a támogatási összegük 100%-át. 
A legnagyobb támogatási összeget a Martfűi Városfejlesztési Nonprofit Kft. kapja szerződés szerint a zöldterület, közterület ellátásáért, melynek teljesítése 51,71%, összege 34 187 e Ft. Az időarányos teljesítés kis arányú elmozdulását a Nonprofit Kft. által elkészített 2016. évi elszámolás alul kompenzáció összege okozza, 2.264 e Ft összeget utaltunk részükre testületi döntés alapján.
Az Önkormányzati intézmények költségvetési támogatása időarányos. A támogatásokat a 6. sz. melléklet tartalmazza.
Az általános tartalék összege az előző évi maradvány összegének felosztása után 126.180 e Ft-ra változott. A működési céltartalék összege 34.785 e Ft, a felhalmozási céltartalék összege 77.352e Ft. A tartalékokat a pályázatok önerő biztosításához, új felhalmozási feladatokhoz folyamatosan mozgatjuk.
Felhalmozási kiadások
A felhalmozási kiadások első félévben 10,52%-ra teljesültek. A beruházások egy része megvalósult, teljesítése 18,95%. A felújítások első féléves teljesülése 7,14%. A felhalmozási kiadásokat tételesen az 5. melléklet tartalmazza. A teljesülési százalékokból látható, hogy a jelentős kiadások a II. félévet terhelik. A mellékletben látható, hogy új feladatok is beléptek, amelyeknek előirányzatot biztosítunk. A feladatok végrehajtásához a fedezetet költségvetésünk biztosítja.
Ebben az évben aláírt kivitelezési szerződések, jelentősebb felhalmozási kiadások melynek kifizetése ebben az évben várható:
· Május 1 út-Vasút közötti járda és kerékpárút	47 375e Ft
· Mandula út-Rákóczi út kerékpárút	21 570e Ft
· Gesztenyesor, Simon F. út útépítés	114 259e Ft
· Művelődési központ szellőző, klíma rendszer	45 785e Ft
· Művelődési központ épületenergetika felújítás	119 535e Ft

Mellékletek:  
1. melléklet: Az önkormányzat 2017. I. félévi bevételei
2. melléklet: Önállóan működő és gazdálkodó, valamint önállóan működő intézmények bevételei 2017. I. félév 
3. melléklet: Az önkormányzat 2017. I. félévi költségvetési kiadásainak alakulása	
4. melléklet: Önállóan működő és gazdálkodó, valamint önállóan működő intézmények kiadásai 2017. I. félév 
5. melléklet: Az önkormányzat 2017. I. félévi felhalmozási kiadásai
6. melléklet: Önállóan működő és gazdálkodó, valamint önállóan működő intézmények 2017. I. félév félévi költségvetési támogatása
7. mellélet: A működési, felhalmozási célú bevételek és kiadások 2017. I. félévi mérlege
8. melléklet: Az önkormányzat hitelállományának alakulása
9. melléklet: Martfű Város Önkormányzat 2017. I. félévi költségvetésének számviteli mérlege
10. melléklet: Több éves kötelezettséggel járó kiadási tételek évenkénti bontásban
11. melléklet: Környezetvédelmi Alap felhasználása 2017. I. félévben
12. melléklet: Tájékoztató az Önkormányzat kiadási előirányzatairól 2017. I. félév
13. melléklet: Tájékoztató a Polgármesteri Hivatal kiadási előirányzatai 2017. I. félév
Az Önkormányzat 2017. év első félévi gazdálkodását bemutatva látható, hogy fegyelmezett gazdálkodást valósítottunk meg, mind a bevételi és mind a kiadási oldal megfelelő szinten teljesült. 
A második félévre is szigorú gazdálkodást folytatunk a meghatározott feladatok elvégzése érdekében. 
Felhalmozási kiadásokból a tervezetteket valósítottuk meg, kisebb összegek finanszírozását átcsoportosításból, tartalékból biztosítjuk. 








Tisztelt Képviselő-testület!


A 2017. évi költségvetésünk első félévi teljesítéséről az eddig leírtakban kívántam tájékoztatást adni.

Kérem a Képviselő-testületet előterjesztésem megtárgyalására és elfogadására.


Martfű, 2017. szeptember 14.



										Dr. Papp Antal
polgármester


Látta:	Szász Éva
	jegyző

Martfű Város Önkormányzatának Képviselő-testülete megtárgyalta a Beszámolót az önkormányzat 2017. évi költségvetésének I. félévi teljesítéséről, melyet jóváhagyólag elfogad. 

Erről értesülnek:
1. Jász-Nagykun-Szolnok Megyei Kormányhivatal
2. Valamennyi képviselő helyben
3. Pénzügyi és Adóügyi Iroda 
4. Műszaki Iroda
5. Irattár


Martfű, 2017. szeptember 14.


Dr. Papp Antal
polgármester


Látta:	Szász Éva 
jegyző

